Document ID: /fineweb-2-swissfilter-quality_10-filterrobots/filtered/02038.jsonl.gz/5769

Informationen Coronavirus
Infurmaziuns coronavirus
Informazioni coronavirus
La vaccinaziun è per il mument pussaivla per las persunas da gruppas da vaccinaziun 2 - 8: online via il buttun sutvart sco era per telefon (081 254 16 00, 08:00 - 17:00). Vus vegnis manads tras in questiunari medicinal, per plaschair semtgai perquai Vossa carta da l’assicuranza da malsauns.
Ils termins vegnan attribuids en la prioritad da las gruppas.
I na dovra betg ina conferma da la media u dal medi ch'ins appartegnia a la gruppa da ristga.
Persunas senza assicuranza da malsauns (cun excepziun da cunfinarias e cunfinaris che lavuran en il sectur da sanadad) na survegnan betg ina vaccinaziun en Svizra. Ellas ston s'annunziar en lur pajais da domicil per ina vaccinaziun. Ils centers da vaccinaziun pon refusar talas persunas, er sch'ellas eran s'annunziadas per ina vaccinaziun. Persunas cun domicil ordaifer il chantun vegnan refusadas.
Program da vaccinaziun da corona 2021 Grischun
Las vaccinaziuns en las chasas da persunas attempadas e da tgira en terminadas.
s'annunziar qua
persunal da sanadad cun contact da pazients sco er persunal da tgira spezialmain periclitads
** cun permissiun per pratitgar la professiun u attestaziun correspundenta
annunzia pussaivla dapi ils 22 d’avrigl 2021
Il link per As annunziar chattais Vus a partir dals 12 da schaner sin questa pagina. Resguardai per plaschair ch'il link n'è, tut tenor la disponibladad dal vaccin, betg avert a medem temp per tut las gruppas.
La segunda mesadad da schaner èsi planisà da metter en funcziun nov centers da vaccinaziun e da test en il chantun. Uschespert ch'igl è pussaivel da sa laschar vaccinar tar la media u il medi da chasa, vegnin nus a communitgar quai.
Prendai per plaschair cun Vus al termin da vaccinaziun:
Il vaccinar dura per regla var 30 minutas (inclusiv 15 minutas temp da paus). Quintai per plaschair avunda temp per la vaccinaziun.
Per il mument betg. Il vaccin che stat a disposiziun è fitg cumplex en quai che reguarda la logistica ed il deposit.
La vaccinaziun cunter COVID-19 è gratuita per la populaziun dal Grischun.
Per furmar ina protecziun immunitara optimala vegnan recumandadas duas vaccinaziuns en in interval d'almain 21 dis. Vus survegnis tuts dus termins da vaccinaziun, cur che Vus faschais l'annunzia online.
Il vaccin ha survegnì l'admissiun da Swissmedic, l'Institut svizzer per products terapeutics.
Las datas disponiblas mussan en tut las gruppas da vegliadetgna in'auta efficacitad cumparegliabla ed ellas adempleschan las pretensiuns da segirezza.
Ils effects secundars documentads il pli savens en ils studis d'admissiun èn cumparegliabels cun ils effects che sa mussan suenter ina vaccinaziun cunter la grippa. Suenter la segunda dosa pon quests effects secundars dentant esser pli ferms.
A tgi che survegn sintoms pli ferms u nunusitads suenter ina vaccinaziun vegni recumandà da contactar il center da vaccinaziun, l'ospital, la media u il medi ubain l'apotecra u l'apotecher.
Tenor las datas dals studis ch'èn vegnidas evaluadas da Swissmedic importa la protecziun da la vaccinaziun, 7 dis suenter la segunda dosa, passa 90 pertschient tar persunas creschidas. Quai vul dir: mo ina da diesch persunas vaccinadas po anc vegnir infectada. Pli bleras persunas che sa laschan vaccinar, e meglra che la protecziun è per tuts (immunitad collectiva).
Na, i n'exista nagina obligaziun da vaccinaziun. Mintga persuna duai decider sezza, sch'ella vul sa laschar vaccinar.
Ils algoritmus sa drizzan tenor la recumandaziun da l'Uffizi federal da sanadad publica (UFSP) / da la Cumissiun federala per vaccinaziuns (CFV) davart ils vaccins mRNA (cf. tabella 2 da la recumandaziun da vaccinaziun da la CFV per vaccins mRNA, qua).
Gea. A persunas cun ina malsogna da Covid-19 confermada (per test da PCR/d’antigen) vegn recumandà da sa laschar vaccinar cunter Covid-19 sis mais suenter l’infecziun. Quai vala cun excepziun da persunas spezialmain periclitadas che duain vinavant survegnir la vaccinaziun gia suenter trais mais. Ultra da quai vegn recumandà a tuttas persunas cun ina malsogna da Covid-19 confermada be ina dosa da vaccinaziun. Exceptadas èn persunas spezialmain periclitadas cun ina defizienza d’immunitad che duain vinavant survegnir duas dosas da vaccinaziun.
La vaccinaziun duai contribuir a la protecziun ed al mantegniment da la sanadad da la populaziun svizra. Questa finamira duai vegnir cuntanschida cunzunt tras la reducziun da la chargia da la malsogna, en spezial da cas da COVID-19 grevs e mortals. Uschia po er il provediment da la sanadad vegnir garantì vinavant. Plinavant pussibilitescha ina rata da vaccinaziun uschè auta sco pussaivel da reducir ils effects negativs che la pandemia da COVID-19 ha per la sanadad, per la psica, per la societad e per l'economia.
En cas dal coronavirus èsi necessari da vaccinar – tenor il stadi actual – 60 fin 90% da la populaziun per cuntanscher ina immunitad collectiva che permetta da stgatschar la pandemia.
Dunnas en speranza cun grevas malsognas cronicas u cun recumandaziun d'in medi spezialist appartegnan a la gruppa da vaccinaziun 3 e pon sa laschar vaccinar dapi ils 12 da schaner.
Per uffants e per giuvenils na vegn la vaccinaziun betg recumandada per entant. Per questas gruppas mancan datas suffizientas davart l'effect dal vaccin.
Gea. Ina vaccinaziun cunter COVID-19 vegn inscritta en Svizra – sco usità en cas da vaccinaziuns – en l'attest da vaccinaziun («cudeschet da vaccinaziun») cun suttascripziun e bul da la media da vaccinaziun u dal medi da vaccinaziun. Uschia po ina persuna vaccinada en Svizra confermar sia vaccinaziun. Il passaport da vaccinaziun electronic (www.meineimpfungen.ch) ha la medema validitad sco l'attest da vaccinaziun sin palpiri – sch'el è vegnì validà d'ina persuna medicala spezialisada.
En la lescha è previsa unicamain la pussaivladad d'ina obligaziun da vaccinaziun per collavuraturas e collavuraturs dals fatgs da sanadad. Per il mument na datti nagins indizis ch'il legislatur fetschia diever da questa pussaivladad.
Vaccinaziun: Uschia ans protegin nus (UFSP)
Ulteriuras infurmaziuns davart la vaccinaziun (Uffizi federal da sanadad
publica)
Infoline vaccinaziun cunter COVID-19 (Uffizi federal da sanadad publica): +41 58 463 00 00 (mintga di da las 06.00 fin las 23.00)